钦定古今图书集成/理学汇编/文学典/第051卷 > 贺知章
## 钦定古今图书集成/理学汇编/文学典/第051卷 > 贺知章

按《唐书》本传：“贺知章，字季真，越州永兴人。性旷夷，善
谈说，与族姑子陆象先善。象先尝谓人曰：‘季真清谈
风流，吾一日不见，则鄙吝生矣’。证圣初，擢进士超拔
群类科，累迁太常博士。张说为丽正殿修书使，表知
章及徐坚、赵冬曦入院，撰《六典书》，累年无功。开元十
三年，迁礼部侍郎，兼集贤院学士。一日并谢，宰相源”
乾曜语说曰：“贺公两命之荣，足为光宠。然学士、侍郎
孰为美？”说曰：“侍郎，衣冠之选，然要为具员吏，学士，怀
先王之道，经纬之文，然后处之，此其为间也。”元宗自
为赞赐之。迁太子右庶子，充侍读。申王薨，诏选挽郎，
而知章取舍不平，荫子喧诉不能止，知章梯墙出首
以决事，人皆靳之，坐徙工部。肃宗为太子，知章迁宾
客，授秘书监，而左补阙薛令之兼侍读。时东宫官积
年不迁，令之书壁，望礼之薄。帝见，复题“听自安”者，令
之即弃官徒步归乡里。知章晚节尤诞放，遨嬉里巷，
自号“四明狂客。”及秘书外监，每醉辄属辞，笔不停书，
咸有可观，未始刊饬。善草隶，好事者具笔研从之，意
有所惬不复拒，然纸才十数字，世传以为宝。天宝初，
病，梦游帝居，数日，寤乃请为道士还乡里，诏许之，以
宅为千秋观而居。又求周宫湖数顷为放生池，有诏
赐《镜湖剡川》一曲。既行，帝赐诗，皇太子百官饯送。擢
其子僧子为会稽郡司马，赐绯鱼，使侍养。幼子亦听
为道士。卒年八十六。肃宗乾元初，以雅旧赠礼部尚
书。令之，长谿人，肃宗亦以旧恩召而令之，已前卒。
按《旧唐书文苑传》：开元十三年，元宗封东岳，有诏应
行从群臣，并留于谷口，上独与宰臣及升坛行事官，
登于岳上斋宫之所。初，上以灵山清洁，不欲喧繁，召
知章讲定仪注。因奏曰：“昊天上帝，君位；五方诸帝，臣
位。帝号虽同，而君臣异位。陛下享君，位于山上，群臣
祀臣位于山下，诚足垂范来叶，为变礼之大者也。然
礼成于三献，亚、终合于一处。”上曰：“朕正欲如是，故问
卿耳。”于是敕三献于山上行事，五方帝及诸神座于
下坛行事。知章卒，肃宗以侍读之旧，乾元元年十一
月，诏曰：“故越州千秋观道士贺知章，器识夷淡，襟怀
和雅，神清志逸，学富才雄。挺会稽之美箭，蕴昆冈之
良玉。故飞名仙省，侍讲龙楼，常静默以养闲，因谈谐
而讽谏。以暮齿辞禄，再见款诚，愿追二老之踪，克遂
四明之客。允叶初志，脱落朝衣，驾青牛而不还，狎白
衣而长往。丹壑非昔，人琴两亡，惟旧之怀，有深追悼。
宜加缛礼，式展哀荣。可赠礼部尚书。”先是，神龙中，知章与越州贺朝、万齐融、扬州张若虚、邢巨、湖州包融，
俱以吴越之士，文词俊秀，名扬于上京。朝万止山阴
尉，齐融昆山令，若虚兖州兵曹，巨监察御史，融遇张
九龄，引为怀州司户、集贤直学士。数子，人间往往传
其文，独知章最贵。神龙中，有尉氏李澄之，善五言诗，
蹉跌不偶，六十馀，为宋州参军，卒。

按：《全唐诗话》：“贺知章年八十六，卧病冥然无知，疾损，
上表乞为道士还乡。明皇许之，舍宅为观，赐名千秋。
命其男僧子会稽郡司马赐鉴湖《剡川》一曲。”〈元乞官湖一曲
为放生池因赐剡川一曲〉诏令供帐东门，百僚祖饯。御制送诗并
序云：“天宝三年，太子宾客贺知章，鉴止足之分，抗归
老之疏，解组辞荣，志期入道。朕以其年在迟暮，用循
挂冠之事，俾遂赤松之游。正月五日，将归会稽，遂饯
东路，乃命六卿庶尹大夫供帐青门，宠行迈也。岂惟
崇德尚齿，抑亦励俗劝人，无令二疏，独光汉册。”乃赋
诗赠行。诗云：“遗荣期入道，辞老竟抽簪。岂不惜贤达，
其如高尚心。寰中得秘要，方外散幽襟。独有青门饯，
群英怅别深。”又云：“筵开百壸饯，诏许二疏归。仙记题
金箓，朝章换羽衣。悄然承睿藻，行路满光辉。